കെ.എസ്.ആര്.ടി.സി കെട്ടിട ബലക്ഷയം: മറ്റൊരു വിദഗ്ധസമിതി കൂടി പരിശോധിക്കണമെന്ന് തൊഴിലാളി സംഘടകള് കോഴിക്കോട്: കെ.എസ്.ആര്.ടി.സി ബസ്സ്റ്റാന്ഡ് ബലക്ഷയ വിഷയത്തില് ചെന്നൈ ഐ.ഐ.ടിയുടെ റിപ്പോര്ട്ടിനു പുറമെ മറ്റൊരു വിദഗ്ധസമിതിയുടെ പരിശോധനയും നിര്ദേശങ്ങളും തേടണമെന്നും അതിനുശേഷം മാത്രമേ തുടര് നടപടികളിലേക്ക് കടക്കാവൂ എന്നും തൊഴിലാളി സംഘടനകള്. കെട്ടിട ബലക്ഷയവുമായി ബന്ധപ്പെട്ട ജോലികള് നടക്കുമ്ബോള് സ്റ്റാന്ഡ് മാറുന്നത് ചര്ച്ചചെയ്യാന് കോഴിക്കോട് ഡി.ടി.ഒ മനോജ് കുമാര് വിളിച്ചുചേര്ത്ത യോഗത്തിലാണ് അംഗീകൃത സംഘടനകള് ഒരേ നിലപാട് മുന്നോട്ടുവെച്ചത്. ടെന്ഡര് നടപടികള് പൂര്ത്തിയായി പണി തുടങ്ങുന്ന സമയത്ത് മാത്രമേ ബസ് സ്റ്റാന്ഡ് മാറ്റാവൂ. ബലപ്പെടുത്തല് ജോലി സമയബന്ധിതമായി പൂര്ത്തിയാക്കുകയും ടെര്മിനലില് ഇപ്പോള് ഉപയോഗിച്ചുവരുന്ന എല്ലാ സ്ഥലങ്ങളും തുടര്ന്നും കെ.എസ്.ആര്.ടി.സിക്ക് ഉപയോഗിക്കാന് കഴിയും എന്നുള്ള ഉറപ്പ് ബന്ധപ്പെട്ടവരില് നിന്ന് രേഖാമൂലം അംഗീകൃത സംഘടനകള്ക്ക് ലഭിക്കുകയും വേണമെന്ന് യോഗത്തില് ആവശ്യമുയര്ന്നു. ബലപ്പെടുത്തല് ജോലി നടക്കുമ്ബോള് പ്രവൃത്തി നിരീക്ഷിക്കാന് സംഘടനകള്ക്ക് അനുവാദം വേണം. താഴെ ഭാഗത്തെ തൂണുകളുടെ വിസ്താരം കൂട്ടിയാല് ബസുകള് നിര്ത്താന് സാധിക്കില്ലെന്നും ആ രീതിയിലുള്ള നിര്മാണം അനുവദിക്കില്ലെന്നും സംഘടനകള് വ്യക്തമാക്കി.സര്വിസുകള് പാവങ്ങാട്ടേക്ക് മാറ്റുന്നത് കോര്പറേഷന് വലിയ സാമ്ബത്തിക ബാധ്യത വരുത്തും. മാത്രമല്ല പാവങ്ങാട്ട് സൗകര്യങ്ങള് വളരെ അപര്യാപ്തവും കെട്ടിടങ്ങള് ബലക്ഷയം സംഭവിച്ചതുമാണ്. സര്വിസുകള് നടക്കാവിലെ മേഖല വര്ക്ഷോപ്പില്നിന്നും ഓപറേറ്റ് ചെയ്യണം. സര്വിസുകള് മൊഫ്യൂസല് സ്റ്റാന്ഡിലേക്ക് മാറുമ്ബോള് പാലക്കാട്, തൃശൂര്, മഞ്ചേരി ഭാഗത്തേക്കുള്ള സ്വകാര്യ ബസുകള് നിര്ത്തുന്ന കിഴക്കുവശത്തുള്ള ട്രാക്കുകള് മുഴുവനായി കെ.എസ്.ആര്.ടി.സിക്ക് അനുവദിക്കണം. സിറ്റി സര്വിസുകള് ഓപറേറ്റ് ചെയ്യാന് നിലവിലെ ടെര്മിനലിന് മുന്നില് ബസ് ബേ അനുവദിക്കണം. കെ.എസ്.ആര്.ടി.സിയുടെ സ്ഥലത്തുള്ള കിണര് സ്വകാര്യ കമ്ബനിക്ക് പതിച്ചുനല്കിയത് പിന്വലിക്കണമെന്നും സംഘടന നേതാക്കള് ആവശ്യപ്പെട്ടു. വിവിധ സംഘടനകളെ പ്രതിനിധാനംചെയ്ത് സി.എ. പ്രമോദ്, ഡി.പി. നിസാര്, പി. ഷൈജു, ടി.കെ. നൗഷാദ്, എന്.പി. സനീഷ് കുമാര്, എ.എസ്. പ്രബീഷ് കുമാര് എന്നിവര് പങ്കെടുത്തു.